钦定古今图书集成/历象汇编/庶征典/第171卷 > 王充论衡 > 《麒麟赋》刘定之
## 钦定古今图书集成/历象汇编/庶征典/第171卷 > 王充论衡 > 《麒麟赋》刘定之

圣天子膺洪图，守神器，继累圣而大业光，奉两宫而
达孝备。夫然，故道不爱于天，宝不爱于地。但见炎荒
雪峤，效奇踵来；日本月氐，贡琛尾至。而犹未足表太
和，符至治也。爰有奇祥，实乃四灵之首，间生旷代，在
夫英里之陲。马足象乾而动直，牛尾法坤以静垂。文
周于身，不耀而其章自炳；肉生于角，不触而厥性孔
慈。音含舜《韶》之律吕，步中禹度之规矩。尔乃随逐使
旌，经年始至于赤县；祇陈贡牍，涓日用进于彤墀。轩
昂驯习，回转委蛇。闻都俞而欲效率舞之态，仰睟表
而宛生瞻依之思。仁振振兮允合王化；灵昭昭也式
际昌期。于是群臣欣跃，稽首陈辞，以为吾皇道符轩
后，故昔在郊而今复见于域中；绩迈“成康。故彼游薮
而此则达于阙下。况鲁甸之覆，何足并驱；而汉畤之
逢，岂堪方驾。于以见百王之盛莫比，万世之祚无疆。
请告郊社，彰钜美，书《坟》典，垂休光。”圣天子穆然深思，
谓“祯祥之至，必本乎至诚；休征之臻，在建乎皇极。愿
因天眷，谨天德，而勿务乎文，以或怠其实。”然后群臣
恐惧踧踖，共承明诏，各虔厥职。复相与叹曰：“麟之出
也，犹前古而曾闻；吾皇之德也，诚自古而罕及。”